ሚኒስቴሩ በሳውዲ በጸጥታ ሃይሎቹ ስለተገደሉ ኢትዮጵያዊያን ጉዳይ ማብራሪያ ጠየቀ
አዲስ አበባ፤ ህዳር 2/2006 (ዋኢማ) – የውጭ ጉዳይ ሚኒስቴር በሳውዲ መንግስት የጸጥታ ሃይሎቹ የተገደሉ  ኢትዮጵያዊያን ጉዳይ በአስቸኳይ ማብራሪያ እንዲሰጥ ጠየቀ፡፡ሚኒስቴሩ ማምሻውን በቃል አቀባዩ በኩል በሰጠው መግለጫ የሳውዲ አረቢያ መንግስት በሃገሩ ላይ የሚገኙ የመኖሪያ ፍቃድ የሌላቸው ዜጎችን ለማስወጣት የተለያዩ እንቅስቃሴዎች መጀመሩን አስታውሷል፡፡በዚህ ሂደት በትላንትና እለት ጥቅምት 30/2006 ሁለት ኢትዮጵያዊያን በሳውዲ የፀጥታ ሀይሎች ተገድለዋል፡፡ ድርጊቱ የኢትዮጵያን ህዝብና መንግስት እጅጉን አሳዝኗል ብሏል፡፡ የውጭ ጉዳይ ሚኒስትር በዚህ አጋጣሚ ድርጊቱን ክፉኛ እንደሚያወግዝው ገልፆ የሳውዲ መንግስት ተገቢውን ማጣራት በማድረግ አስቸኳይ ማብራሪያ እንዲሰጥም ጠይቋል፡፡የኢትዮጵያ መንግስት ከዚህ ቀደም ዜጎቹን ለመታደግ የተለያዩ  ጥረቶች ማድረግ መጀመሩን ያስታወሰው መግለጫው በሳውዲ አረቢያ በሚገኘው የኢትዮጲያ ኤምባሲ አማካይነት ሪያድ የሚገኘው ኤምባሲ ግጭት በተከሰተበት አካባቢ ጊዜያዊ ጽ/ቤት በማቋቋም ስራ መጀመሩን ገልጿል፡፡ኢትዮጵያውያንን ወደ ሀገራቸው ለመመለስ የመመዝገብ ስራ በሪያድ የኢትዮጵያ ኤምባሲ በኩል ዝግጅቱ መጠናቀቁን ያመለከተው የውጭ ጉዳይ ሚኒስቴር መግለጫ ስራውን ለማቀላጠፍም ከዋናው መስሪያ ቤት ለተከሰተው ሁኔታ ድጋፍ የሚያደርግ አንድ ከፍተኛ ቡድን በቅርቡ ወደ ስፍራው እንደሚንቀሳቀስ ገልጿል፡፡ከሳውዲ መንግስት ጋር የዜጎች ደህንነት መብት በመጠበቅ ዚሪያ የሚደረግ ምክክር  እንደሚቀጥል የገለፀው መግለጫው የዜጎች ሰብዓዊ ክብር በአግባቡ እንዲጠበቅ እና   እንዲያዝ መልዕክት አስተላልፏል፡፡እንደ ኢሬቴድ ዘገባ በመጨረሻም ዜጎች ወደ የትኛውም ሀገር የሚያደርጉት ጉዞ  ህጋዊ  በሆነ መልኩ ካልሆነ በስተቀር የሚያስከትለው ጉዳት ከፍተኛ መሆኑን ተገንዝበው ከርድጊቱ እንዲቆጠቡ የውጭ ጉዳት ሚኒስቴር አሳስቦ ህብረተሰቡ በዚህ ረገድ የሚጫወተውን አዎንታዊ ሚና እንዲያጎለብት ጥሪ አቅርቧል፡፡